
NÁVRH ODPORÚČANIA EURÓPSKEHO PARLAMENTU
Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku v súvislosti s 81. zasadnutím Valného zhromaždenia Organizácie Spojených národov
(2025/2167(INI))
Európsky parlament,
–	so zreteľom na Chartu Organizácie Spojených národov,
–	so zreteľom na Zmluvu o Európskej únii (ZEÚ), a najmä na jej články 21, 34 a 36,
–	so zreteľom na Zmluvu o fungovaní Európskej únie (ZFEÚ), a najmä na jej články 208, 214 a 220,
–	so zreteľom na 80. zasadnutie Valného zhromaždenia Organizácie Spojených národov,
–	so zreteľom na rezolúciu Valného zhromaždenia OSN 79/318 z 18. júla 2025 o iniciatíve OSN80,
–	so zreteľom na rezolúciu Valného zhromaždenia OSN ES-11/7 z 24. februára 2025 s názvom Na ceste k úplnému, spravodlivému a trvalému mieru na Ukrajine,
–	so zreteľom na rezolúciu Valného zhromaždenia OSN 79/174 zo 17. decembra 2024 o slobode náboženského vyznania a viery,
–	so zreteľom na rezolúciu Valného zhromaždenia OSN 79/1 z 22. septembra 2024 o Pakte pre budúcnosť,
–	so zreteľom na rezolúciu Valného zhromaždenia OSN 65/276 z 10. mája 2011 o účasti Európskej únie na práci Organizácie Spojených národov,
–	so zreteľom na správu generálneho tajomníka OSN z 18. septembra 2025 s názvom Zmena paradigiem: spoločne dosiahneme výsledky,
–	so zreteľom na správu generálneho tajomníka OSN zo 4. septembra 2025 o revidovaných odhadoch týkajúcich sa navrhovaného rozpočtu programu na rok 2026 a podporného účtu pre operácie na udržiavanie mieru na obdobie 2025/26, 
–	so zreteľom na správu generálneho tajomníka OSN z 31. júla 2025 s názvom Správa o preskúmaní plnenia mandátu,
–	so zreteľom na svoje odporúčanie Rade z 9. júna 2021 v súvislosti so 75. a 76. zasadnutím Valného zhromaždenia Organizácie Spojených národov[footnoteRef:1], [1:  Ú. v. EÚ C 67, 8.2.2022, s. 150.
] 

–	so zreteľom na závery Rady z 20. októbra 2025 o posilnení strategického partnerstva EÚ a OSN pre mier a bezpečnosť: spoločné priority na roky 2025 – 2028;
–	so zreteľom na závery Rady z 23. júna 2025 o prioritách EÚ v Organizácii Spojených národov počas 80. zasadnutia Valného zhromaždenia Organizácie Spojených národov, september 2025 – september 2026, 
–	so zreteľom na závery Rady z 27. januára 2025 o prioritách EÚ na fórach OSN zaoberajúcich sa ľudskými právami v roku 2025,
–	so zreteľom na závery Európskej rady z 20. marca 2025,
–	so zreteľom na článok 121 rokovacieho poriadku,
–	so zreteľom na správu Výboru pre zahraničné veci (A10‑0000/2025),
A.	keďže v súčasnej geopolitickej situácii je mimoriadne dôležité presadzovať a posilňovať medzinárodný poriadok založený na pravidlách a zabezpečiť efektívne fungovanie medzivládnych organizácií;
B.	keďže multilaterálny systém čelí čoraz väčším hrozbám, ako sú útoky Ruska na globálnu mierovú a bezpečnostnú architektúru vrátane Bezpečnostnej rady OSN (BR OSN), rastúci vplyv Číny a zmena rámca účasti USA v medzinárodných organizáciách, ako aj škrty vo financovaní ovplyvňujúce kritické oblasti, ako je humanitárna pomoc, vzdelávanie, zdravotníctvo a budovanie mieru;
1.	odporúča Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku:
Ochrana a posilňovanie multilateralizmu
a)	naďalej podporovať účinný multilateralizmus, ktorého jadrom je OSN, presadzovať a brániť medzinárodné právo a dodržiavať pravidlá a zásady Charty OSN vrátane zvrchovanosti, územnej celistvosti, politickej nezávislosti, sebaurčenia a ochrany ľudských práv a základných slobôd;
b)	naďalej neochvejne obhajovať dodržiavanie, ochranu a napĺňanie všeobecných ľudských práv, demokracie, ľudskej dôstojnosti, rovnosti a právneho štátu v súlade so závermi Rady z roku 2025 o prioritách EÚ na fórach OSN zaoberajúcich sa ľudskými právami;
c)	opätovne potvrdiť zásadnú úlohu multilaterálnych organizácií ako nevyhnutných platforiem na riešenie konfliktov a globálne riadenie;
Reforma systému OSN
[bookmark: _Hlk215756362]d)	podporovať ambiciózne reformy systému OSN a pokročiť v reformnom programe iniciatívy OSN80 v snahe zaistiť účinnejšiu, efektívnejšiu, transparentnejšiu, finančne udržateľnejšiu a pohotovejšiu OSN, ktorá je schopná riešiť súčasné a vznikajúce globálne výzvy;
e)	presadzovať komplexnú reformu BR OSN, aby bola účinnejšia, inkluzívnejšia, transparentnejšia, demokratickejšia a zodpovednejšia, a zabezpečiť, aby lepšie odrážala súčasnú globálnu realitu, a vytvoriť podmienky pre striktné obmedzenie využívania práva veta, keď blokuje zásadné opatrenia OSN, s cieľom v budúcnosti ho v plnom rozsahu zrušiť; 
[bookmark: _Hlk215756386]f)	nabádať členské štáty, aby koordinovali svoje činnosti v rámci orgánov a agentúr OSN a pracovali na reforme systému osobitných spravodajcov OSN; prijať postupy na účinné riešenie akejkoľvek potenciálnej zaujatosti a neefektívnosti, ktoré by mohli ohroziť mandát agentúr OSN, a zaistiť primerané preverovanie zamestnancov a dohľad nad nimi a v prípade potreby ich odvolávanie;
g)	pokračovať v posilňovaní spolupráce s partnermi, ako sú Spojené štáty, s cieľom dosiahnuť konsenzus a presadzovať účinný multilaterálny poriadok;
h)	pripomenúť, že BR OSN je zodpovedná za presadzovanie medzinárodného mieru a bezpečnosti a zabezpečenie zodpovednosti za porušovanie medzinárodného práva, a preskúmať spôsoby, ako posilniť úlohu Valného zhromaždenia Organizácie Spojených národov (VZ OSN) v tejto oblasti uplatňovaním systému hlasovania kvalifikovanou väčšinou podľa vzoru EÚ, t. j. za záväzné sa považujú rezolúcie VZ OSN, za ktoré hlasovala dvojtretinová väčšina členov zastupujúcich dve tretiny obyvateľstva;
[bookmark: _Hlk215761387]Mier a bezpečnosť
[bookmark: _Hlk215655429]i)	opätovne potvrdiť odsúdenie nezákonnej útočnej vojny Ruska proti Ukrajine a jeho útokov na globálnu mierovú a bezpečnostnú architektúru vrátane nástrojov BR OSN; zasadzovať sa za úplné prímerie s cieľom zmierniť utrpenie civilistov a za komplexný, spravodlivý a trvalý mier pre Ukrajinu vrátane spoľahlivých bezpečnostných záruk založených na Charte OSN a medzinárodnom práve a zároveň zabezpečiť plnú zodpovednosť za vojnové zločiny; podporovať OSN pri určovaní právnych mechanizmov na mobilizáciu zmrazených ruských aktív na obnovu Ukrajiny bez toho, aby to pre členské štáty EÚ predstavovalo finančnú záťaž; 
j)	vyjadriť znepokojenie nad rizikom zvýšenej konfrontácie na celom Blízkom východe a destabilizačnou úlohou, ktorú zohráva Irán a jeho zástupcovia v regióne; zintenzívniť diplomatické úsilie na multilaterálnych fórach a usilovať sa o užšiu spoluprácu s partnermi EÚ v regióne s cieľom podporiť zmiernenie napätia, obnovu a zmysluplný dialóg; naliehať na všetkých aktérov, aby dodržiavali svoje záväzky vyplývajúce z medzinárodného práva s cieľom dosiahnuť spravodlivý, komplexný a trvalý mier založený na dvojštátnom riešení;
k)	aktívne sa zapájať do diplomatického úsilia s cieľom zabrániť ďalšej eskalácii v Taiwanskom prielive a Juhočínskom mori a odmietnuť akúkoľvek jednostrannú zmenu súčasného stavu; spolupracovať s podobne zmýšľajúcimi partnermi na posilnení stability v regióne; zdôrazniť, že rezolúcia OSN 2758 neurčuje zvrchovanosť Čínskej ľudovej republiky nad Taiwanom, a zintenzívniť podporu zmysluplnej účasti Taiwanu v medzinárodných organizáciách;
l)	pokračovať v spolupráci s OSN s cieľom riešiť globálne bezpečnostné výzvy prostredníctvom predchádzania konfliktom, mediácie, budovania mieru a krízového riadenia v súlade so strategickým partnerstvom EÚ a OSN pre mier a bezpečnosť; uznať zásadnú úlohu mierových operácií OSN a využiť preskúmanie budúcnosti týchto operácií na zabezpečenie toho, že budú prispôsobené súčasnému bezpečnostnému prostrediu;
m)	uznať vážne riziká vyplývajúce z nových pretekov v zbrojení a oslabenia celosvetového úsilia o odzbrojenie, ktoré je vo veľkej miere spôsobené budovaním jadrových zariadení v Rusku, Číne a Severnej Kórei; naďalej chrániť a posilňovať multilaterálne rámce upravujúce nešírenie zbraní a kontrolu zbrojenia, ako aj rámce upravujúce vývoz zbraní a tovaru a technológií s dvojakým použitím; podporovať a posilňovať multilaterálne nástroje proti výrobe, vytváraní zásob a používaní chemických a biologických zbraní;
Udržateľný rozvoj a ľudské práva
[bookmark: _Hlk218760648]n)	ďalej začleňovať prístup založený na ľudských právach do udržateľného rozvoja; zdôrazniť, že Únia je aj naďalej najväčším poskytovateľom oficiálnej rozvojovej pomoci na svete; ďalej využívať stratégiu Global Gateway ako udržateľnú, transparentnú, demokratickú a hodnotovo založenú alternatívu ku konkurenčným iniciatívam v oblasti infraštruktúry, ktorá prispieva k plneniu cieľov udržateľného rozvoja podporou vzájomného rastu, hospodárskej činnosti a tvorby pracovných miest v partnerských krajinách a zároveň posilňuje strategickú autonómiu, geopolitické postavenie a globálnu dôveryhodnosť EÚ;
[bookmark: _Hlk218760711]o)	jednoznačne opätovne potvrdiť, že všetky ľudské práva zakotvené v dohovoroch OSN sa musia v plnej miere dodržiavať; vyzýva OSN, aby odsúdila globálne trendy oslabujúce tieto práva vrátane rastúcej marginalizácie ľudských práv a zmenšujúceho sa priestoru pre občiansku spoločnosť; 
p)	prioritne sa zamerať na boj proti dezinformáciám, ktoré sa šíria algoritmickým zosilňovaním prostredníctvom veľkých online platforiem, čoraz väčšiemu využívaniu veľkých jazykových modelov bez zavedenia primeraných záruk, ich zneužívaniu zahraničnými aktérmi s nekalými úmyslami a neschopnosti veľkých technologických spoločností plniť si povinnosti vyplývajúce z existujúcich právnych predpisov v tejto oblasti, čo oslabuje demokraciu a volebné procesy;
q)	dôraznejšie presadzovať slobodu náboženského vyznania a viery a požadovať prísnejšie opatrenia na ochranu náboženských a iných menšín vrátane kresťanských komunít;
[bookmark: _Hlk218761193]r)	posilniť záväzok EÚ podporovať spolu s partnermi globálne zdravie;
°
°	°
2.	poveruje svoju predsedníčku, aby postúpila toto odporúčanie Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku.


[bookmark: _Toc220406684]DÔVODOVÁ SPRÁVA
Vzhľadom na čoraz väčšiu nestabilitu na celom svete, početné konflikty a krízy a zintenzívňovanie hrozieb pre multilaterálny systém je mimoriadne dôležité presadzovať a posilňovať medzinárodný poriadok založený na pravidlách a zabezpečiť efektívne fungovanie medzivládnych organizácií. V správe sa zdôrazňuje potreba podporovať účinný multilaterálny poriadok založený na pravidlách, ktorého jadrom je OSN, presadzovať a obhajovať medzinárodné právo a dodržiavať pravidlá a zásady Charty OSN a zároveň pracovať na účinnejšej, efektívnejšej, transparentnejšej, finančne udržateľnejšej a pohotovejšej OSN, ktorá je schopná riešiť súčasné a vznikajúce globálne výzvy. 

V správe sa pripomína záväzok EÚ v oblasti ľudských práv, udržateľného rozvoja a mnohostrannej spolupráce, pričom sa zdôrazňuje vedúca úloha EÚ v oblasti rozvojovej pomoci, jej podpora cieľov udržateľného rozvoja a potreba bojovať proti dezinformáciám, chrániť základné slobody a presadzovať slobodu náboženského vyznania alebo viery. Zdôrazňuje sa v nej aj význam modernizácie mandátov a postupov OSN, aby sa zabezpečila účinnosť, nestrannosť a dôveryhodnosť celého systému.

Zasadzuje sa za využívanie mnohostrannej spolupráce s cieľom lepšie riešiť súčasné výzvy, ako je zachovanie medzinárodného mieru a bezpečnosti, boj proti šíreniu zbraní hromadného ničenia, podpora udržateľného rozvoja a presadzovanie ľudských práv na celom svete.



[bookmark: _Toc215475374][bookmark: FootprintPageRR][bookmark: _Toc220406685]PRÍLOHA: VYHLÁSENIE O POSKYTNUTÝCH INFORMÁCIÁCH

<FootprintIntro>V súlade s článkom 8 prílohy I k rokovaciemu poriadku spravodajca vyhlasuje, že do svojej správy zahrnul informácie k záležitostiam týkajúcim sa predmetu spisu, ktoré mu poskytli pri príprave návrhu správy títo zástupcovia záujmových skupín, na ktorých sa vzťahuje Medziinštitucionálna dohoda o povinnom registri transparentnosti[footnoteRef:2], alebo títo zástupcovia verejných orgánov tretích krajín vrátane ich diplomatických misií a veľvyslanectiev:</FootprintIntro> [2:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti

	 

	2. Zástupcovia verejných orgánov tretích krajín vrátane ich diplomatických misií a veľvyslanectiev

	 


Vypracovanie uvedeného zoznamu je vo výlučnej zodpovednosti spravodajcu.
Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.

